Llíria encapçala el turisme comarcal amb l’aposta per la cultura, la gastronomia, la natura i la música
05 de març de 2019

La cultura, la música, la natura i la gastronomia són quatre dels principals atractius turístics de Llíria, amb què la ciutat vol liderar l’impuls del turisme a la comarca. El potencial d’estos quatre puntals s’ha reivindicat hui en les II Jornades de Turisme Camp de Túria, organitzades per l’Ajuntament de Llíria i El Periódico de Aquí.

El secretari autonòmic de Turisme, Francesc Colomer, ha sigut l’encarregat d’inaugurar esta trobada, junt amb l’alcalde de Llíria, Manolo Civera, el regidor de Turisme Paco García, i el director de  El Periódico de Aquí, Pere Valenciano. Al llarg de la jornada, també han estat presents la diputada provincial de Turisme, Pilar Moncho, i la presidenta de la Mancomunitat Camp de Túria, Lola Celda.

L’acte, celebrat a la Tourist-Info de Llíria, ha sigut el preàmbul d’una àmplia programació de xerrades, debats i activitats que han analitzat els valors del turisme de Llíria i la seua àmplia gama d’activitats, com a exemple per a la resta de municipis de la comarca, baix el pentàgon del turisme cultural i urbà, el turisme gastronòmic, el musical, el d’activitats relacionades amb la naturalesa i l’allotjament.

En primer lloc, la localitat presenta una atractiva oferta cultural sota l’eslògan “Llíria, simfonia de cultures”, que inclou rutes turístiques per les restes patrimonials iberes, romanes, àrabs, medievals, renaixentistes... i, també, amb campanyes distintives com l’“Any de la Sang: centenari d’un monument”, que reivindica el valor històric i artístic de l’església en el centenari de la seua declaració com a Monument Nacional.

La gastronomia és altre dels pilars fonamentals del turisme local, amb la garantia de la marca Aliments Tradicionals, com també ho és la natura amb l’atractiu dels parcs naturals del Túria i la Calderona, les rutes eqüestres o la diversa oferta d’activitats de turisme actiu.

Per últim, la Ciutat de la Música és un referent en l’àmbit musical, no sols pel prestigi i reconeixement de les seus societats musicals, sinó també pel desenvolupament de projectes singulars. En este 2019, l’Ajuntament de Llíria ha presentat la candidatura de Llíria a Ciutat Creativa de la UNESCO en la categoria de Música i la celebració del I Festival de Música Antiga de Llíria i el seu projecte adherit de reconstrucció dels instruments representants en el teginat medieval de l’església de la Sang.